Temeljem članka 38. Zakona o sustavu državne uprave („Narodne novine“, broj 66/2019), članaka 33. i 60. Zakona o odnosima Republike Hrvatske s Hrvatima izvan Republike Hrvatske („Narodne novine“, broj 124/2011 i 16/2012) te članka 15. Uredbe o unutarnjem ustrojstvu Središnjeg državnog ureda za Hrvate izvan Republike Hrvatske („Narodne novine“, broj 97/2020), državni tajnik donosi

**P R A V I L N I K**

**o izmjenama i dopunama Pravilnika o stipendiranju studenata - pripadnika hrvatskog naroda izvan Republike Hrvatske**

Članak 1.

U Pravilniku o stipendiranju studenata - pripadnika hrvatskog naroda izvan Republike Hrvatske („Narodne novine“, broj 126/2017 i 124/2019) u članku 6. stavak 2. mijenja se i glasi:

„Broj stipendija za svaku pojedinu kategoriju iz članka 3. i njihov mjesečni iznos za svaku godinu natječajem utvrđuje čelnik Ureda, sukladno raspoloživim financijskim sredstvima za tu namjenu.“

Dodaje se stavak 3. koji glasi:

„Ukoliko se unutar pojedine kategorije ne bi mogao dodijeliti utvrđeni broj stipendija, čelnik Ureda na prijedlog Povjerenstva zadržava pravo preraspodjele planiranog broja stipendija za pojedinu kategoriju u skladu s brojem pristiglih prijava.“

Dosadašnji stavak 3. postaje stavak 4.

Članak 2.

U članku 7. stavak 1. mijenja se i glasi:

„Stipendije Ureda dodjeljuju se prema sljedećim rang-listama za svaku pojedinu kategoriju studenata iz članka 3. ovog pravilnika:

Za studij u Republici Hrvatskoj:

* rang-lista studenata – pripadnika hrvatskog iseljeništva,
* rang-lista studenata – pripadnika hrvatske nacionalne manjine,
* rang-lista studenata – pripadnika hrvatskog naroda u Bosni i Hercegovini.

Za studij u Bosni i Hercegovini:

* rang-lista studenata – pripadnika hrvatskog naroda u Bosni i Hercegovini.

Stavak 2. se briše.

Dosadašnji stavak 3. postaje stavak 2.

Članak 3.

U članku 9. iza riječi

„- za studenta koji ima jednog roditelja s tjelesnim oštećenjem od 100% 15 bodova“

dodaju se riječi

„- za studenta koji ima roditelja hrvatskog ratnog vojnog invalida iz

Domovinskog rata ili ratnog vojnog invalida Hrvatskog vijeća

obrane (dalje u tekstu: HVO) 15 bodova

- za studenta koji ima roditelja hrvatskog branitelja iz Domovinskog

rata ili pripadnika HVO-a (ne boduje se ako student ostvaruje bodove

po prethodnom kriteriju) 10 bodova“

Članak 4.

U cijelom tekstu Pravilnika između riječi „hrvatske manjine“ dodaje se riječ „nacionalne“.

Članak 5.

U cijelom tekstu Pravilnika riječi „rang lista“ zamjenjuju se riječju „rang-lista“ u odgovarajućem padežu.

Članak 6.

Ovaj Pravilnik stupa na snagu prvog dana od dana objave u „Narodnim novinama“.

KLASA: 011-02/21-03/03

URBROJ: 537-02-01-21-01

Zagreb, 14. prosinca 2021.

**DRŽAVNI TAJNIK**

Zvonko Milas